Grozījumu pieteikuma publikācija saskaņā ar 17. panta 6. punktu Eiropas Parlamenta un Padomes Regulā (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89

(2019/C 431/15)

Šī publikācija dod tiesības pret pieteikumu izteikt iebildumus atbilstīgi Eiropas Parlamenta un Padomes Regulas (ES) 2019/787 (1) 27. pantam.

PIETEIKUMS ĢEOGRĀFISKĀS IZCELSMES NORĀDES TEHNISKĀS DOKUMENTĀCIJAS GROZĪŠANAI

“RATAFIA DE CHAMPAGNE”

ES Nr.: PGI-FR-02062-AM01 – 5.7.2018.

Grozījumu izdarīšanas valoda: franču valoda

Starpnieks

Dalībvalsts(-is): FRANCIJA

Starpnieka nosaukums: Ministère de l’agriculture et de l’alimentation

Adrese: Direction Générale de la Performance Économique et Environnementale des Entreprises (Uzņēmumu ekonomiskā un ekoloģiskā snieguma ģenerāldirekcija) Service du développement des filières et de l’emploi (Nozaru attīstības un nodarbinātības dienests) Sous-direction des filières agroalimentaires (Lauksaimniecības un pārtikas nozaru apakšdirekcija) Bureau du vin et des autres boissons (Vīna un citu dzērienu birojs) 3, Rue Barbet de Jouy 75349, Paris Cedex 07 SP FRANCE

Tālr. +33 149554955

E-pasts: liste-cdc-vin-aop-DGPAAT@agriculture.gouv.fr

Ģeogrāfiskās izcelsmes norāde

“Ratafia de Champagne”

Produkta specifikācijas punkts, uz kuru attiecas grozījums

— Aizsargātais nosaukums

— Cits: ražošanas metode un marķēšanas īpašie noteikumi

Grozījums

Grozījums produkta specifikācijā, grozot galvenos parametrus

Grozījuma paskaidrojums

1. Nosaukuma “Ratafia de Champagne” aizstāšana ar nosaukumu “Ratafia champenois” Iesniedzot Eiropas Komisijai ģeogrāfiskās izcelsmes norādes tehnisko dokumentāciju saskaņā ar Regulas Nr. 110/2008 20. pantu, ražotāji izteica vēlmi, lai ģeogrāfiskās izcelsmes norādes nosaukums tiktu mainīts uz “Ratafia champenois”, patērētājus skaidri informējot par saikni starp šo stipro alkoholisko dzērienu un Šampaņas vīnkopības reģionu un vienlaikus saglabājot ar ACVN “Champagne” apzīmētajam produktam šā nosaukuma ekskluzivitāti. Vārds “Champagne” būtībā tika pakāpeniski rezervēts dzirkstošajiem vīniem [šampaniešiem]. Tādējādi nedzirkstošie vīni, kuri ražoti ģeogrāfiskajā apgabalā un kurus vēsturiski sauca par “Šampaņas dabīgajiem vīniem”, 1974. gadā tika atzīti ar cilmes vietas nosaukumu, un nesen tie tika reģistrēti kā ACVN “Coteaux champenois”. Nosaukums “Ratafia de Champagne” ir ticis aizstāts ar nosaukumu “Ratafia champenois” katru reizi, kad tas sastopams tehniskajā dokumentācijā. Valsts līmenī tas ir ticis atzīts ar 2015. gada 22. janvāra rīkojumu, kas ticis grozīts 2015. gada 12. februārī, un tas ir jāapstiprina Eiropas Savienības līmenī.

2. Ražošanas metode Daļas “Izejvielas” 2. punktā par izmantotajiem spirtiem tiek pievienota šāda teikuma daļa: “(..) tiek iegūtas no vīnogām, kuras var izmantot to vīnu ražošanā, uz kuriem attiecas ACVN “Champagne””. Šis precizējums ticis veikts, lai saskaņotu minēto daļu ar 2. punktu “Cilvēkfaktori” punktā “Papildu informācija par ģeogrāfisko apgabalu, kas pamato saikni”, kurā ir teikts, ka spirts, ko izmanto kā bāzi “Ratafia champenois” ražošanai, ir vīnogu izcelsmes spirts, kuru saskaņā ar vietējo praksi iegūst no vīnogām, kas paredzētas ar nosaukumu “Champagne” apzīmētas produkcijas iegūšanai.

3. Īpaši noteikumi marķēšanai Nosaukuma maiņa liek atteikties no novecojušās papildu norādes “Ratafia champenois” izmantošanas tehniskās dokumentācijas punktā, kas attiecas uz marķēšanas noteikumiem, tāpēc tas ir svītrots.

GALVENIE TEHNISKĀS DOKUMENTĀCIJAS PARAMETRI

“RATAFIA CHAMPENOIS”

ES Nr.: PGI-FR-02062-AM01 – 5.7.2018.

1. Nosaukums

“Ratafia champenois”

2. Stiprā alkoholiskā dzēriena kategorija

32. kategorija: liķieris

3. Stiprā alkoholiskā dzēriena apraksts

Fizikālās, ķīmiskās un organoleptiskās īpašības

“Ratafia champenois” ir salmdzeltenā vai dzintara krāsā. To raksturo augļainuma un mineralitātes aromāts. Tas izceļas ar garšas līdzsvaru starp saldenumu un skābenumu.

“Ratafia champenois” ilgstošā izturēšana koka mucās uzlabo spirta un misas saplūsmi. Produkts izdala daudzveidīgas aromāta nianses ar žāvētu augļu, riekstu (valriekstu, grauzdētu mandeļu), lakricas un kanēļa notīm.

Laikā, kad šo dzērienu pārdod patērētājam, tam ir šādas īpašības:

— spirta tilpumkoncentrācija 16–22 %,

— minimālais cukura saturs, kas izteikts invertcukurā, ir 110 grami uz litru,

— kopējais skābums ir zemāks par 10 gramiem uz litru (izsakot H2SO4),

— sēra dioksīda līmenis ir zemāks par 80 miligramiem uz litru.

Sevišķās īpašības (salīdzinājumā ar citiem tās pašas kategorijas stiprajiem alkoholiskajiem dzērieniem)

“Ratafia champenois” iegūst no vīnogu izcelsmes spirta, aromatizējot ar vīnogu misu, ko var izmantot tādu vīnu ražošanā, uz kuriem attiecas ACVN “Champagne”. To laiž tirgū pēc minimāla desmit mēnešu ilga nogatavināšanas perioda tvertnēs vai mucās vai pēc minimāla trīs gadus ilga izturēšanas perioda koka mucās – produktiem ar norādi, ka tie ir izturēti.

Izmantotās vīnogu šķirnes, vīnogu veseluma saglabāšana pēc novākšanas, veselu ķekaru presēšana uzreiz pēc novākšanas, maigā un pakāpeniskā presēšana un zemais sulas ekstrakcijas iznākums ļauj iegūt misu ar svaiguma, mineralitātes un augļainuma aromātu.

Šīs īpašības pastiprina ar pievienoto spirtu, un tās attītās tvertnē nogatavināšanas laikā. Vajadzības gadījumā aromātu daudzveidību paplašina, izturot koka mucās.

4. Noteiktais ģeogrāfiskais apgabals

Vīnogu audzēšana misas un spirta ieguvei, misas un spirta ražošana, “Ratafia champenois” ražošana, kā arī nogatavināšana un, ja nepieciešams, izturēšana, tiek nodrošināta teritorijā, kas noteikta ar V pantu 1927. gada 22. jūlija Likumā par kontrolēto cilmes vietas nosaukumu “Champagne”, ar ko atceļ un aizstāj 1919. gada 6. maija likuma 17. pantu, ievērojot šādus noteikumus:

— Vitry-le-François rajonā Marne departamentā) delimitētais zemesgabalu apgabals aizņem platību, kuru Izcelsmes un kvalitātes valsts institūta kompetentā valsts komiteja apstiprinājusi 1990. gada 7. un 8. novembra sanāksmē un kuras plāni ir iesniegti attiecīgo pašvaldību domēm,

— Aube departamenta pašvaldību Arsonval, Cunfin, Dolancourt un Jaucourt teritorijā delimitētais zemesgabalu apgabals aizņem platību, kuru Izcelsmes un kvalitātes valsts institūta kompetentā valsts komiteja apstiprinājusi 1994. gada 23. jūnija, 1994. gada 8. septembra un 1995. gada 19. maija sanāksmē un kuras plāni ir iesniegti attiecīgo pašvaldību domēm,

— Aube departamenta pašvaldību Marcilly-le-Hayer un La Villeneuve-au-Châtelot teritorijā nav noteikts neviens zemesgabals saskaņā ar Izcelsmes un kvalitātes valsts institūta kompetentās valsts komitejas lēmumu, kas pieņemts 1997. gada 10. septembra sanāksmē,

— Aube departamenta pašvaldību Brienne-le-Chateau, Epagne, Précy-Saint-Martin un Saint-Léger-sous-Brienne un Marne departamenta pašvaldību Esclavolle-Lurey, Potangis, Saint-Quentin-le-Verger un Villiers-aux-Corneilles teritorijā nav noteikts neviens zemesgabals saskaņā ar Izcelsmes un kvalitātes valsts institūta kompetentās valsts komitejas lēmumiem, kas pieņemti attiecīgi 1994. gada 23. un 24. jūnija, 1994. gada 7. un 8. septembra, 1995. gada 18. un 19. maija un 1995. gada 6. un 7. septembra sanāksmē,

— Marne departamenta pašvaldības Fontaine-sur-Aÿ teritorijā delimitētais zemesgabalu apgabals aizņem platību, kuru Izcelsmes un kvalitātes valsts institūta kompetentā valsts komiteja apstiprinājusi 1999. gada 9. un 10. septembra sanāksmē un kuras plāni ir iesniegti šīs pašvaldības domei,

— Marne departamenta pašvaldību Corfélix, Corrobert, Le Thoult-Trosnay, Verdon, Reuves un Broussy-le-Petit teritorijā nav noteikts neviens zemesgabals saskaņā ar Izcelsmes un kvalitātes valsts institūta kompetentās valsts komitejas lēmumu, kas pieņemts 2001. gada 5. un 6. septembra sanāksmē.

5. Stiprā alkoholiskā dzēriena ražošanas metode

Izejvielas

1. Misu īpašības

Misas, kas paredzētas “Ratafia champenois” ražošanai, tiek iegūtas no vīnogām, kuras var izmantot to vīnu ražošanā, uz kuriem attiecas ACVN “Champagne”.

Šīs misas, nepārsniedzot 2 666 litru lielu apjomu, iegūst no tādām vīnogu misām, kurām izlietots 4 000 kilogramu vīnogu un kuras pirms fermentācijas atbrīvotas no tajās suspendētās vielas.

Jebkāda misu bagātināšana ir aizliegta.

2. Izmantoto spirtu īpašības

“Ratafia champenois” ražošanai atsevišķi vai maisījumā var izmantot vīna spirtu, vīnogu izspaidu spirtu, vīna destilātu vai vīna produktu destilātu, kas iegūts no vīnogām, no kurām drīkst ražot vīnus ar ACVN “Champagne”.

Lai nenomāktu vīnogu misu sākotnējos aromātus, izspaidu spirts nedrīkst veidot vairāk par 20 % tīrspirta tilpuma no kopējā spirta apjoma, kuru izmanto ražošanai.

Ražošana

Ražošanai jānotiek 20 dienu laikā pēc to vīnogu izspaidīšanas, kuras iekļauj izmantoto misu sastāvā.

Izturēšana

Pēc saražošanas liķierus pirms iepildīšanas pudelēs nogatavina vismaz desmit mēnešus. Nogatavināšanu veic tvertnēs vai mucās.

Koksnes šķeldu izmantošana ir aizliegta.

Šajā posmā ir atļauts pievienot spirtu, kas atbilst iepriekš minētajām īpašībām, lai pielāgotu faktisko spirta tilpumkoncentrāciju.

Liķieri, uz kuriem attiecas ģeogrāfiskās izcelsmes norāde “Ratafia champenois” un kuriem pievienota norāde par izturēšanu, tiek izturēti ozolkoka mucās ar ietilpību, kas nepārsniedz desmit hektolitrus, un izturēšana ilgst vismaz trīs gadus pēc ievietošanas šajās koka mucās.

Šajā laikposmā var ieskaitīt arī nogatavināšanas posmu, ja tajā tiek izmantotas ozolkoka mucas ar ietilpību, kas nepārsniedz desmit hektolitrus.

Iepriekš norādītie minimālie laikposmi noris bez pārtraukuma, izņemot produktu ražošanai nepieciešamās darbības.

Pabeigšana

Krāsas uzlabošanai ir atļauts izmantot tikai grauzdētu cukuru.

6. Saikne ar ģeogrāfisko vidi vai izcelsmi

Stiprā alkoholiskā dzēriena sevišķās īpašības, ko nosaka ģeogrāfiskais apgabals

“Ratafia champenois” ir salmdzeltenā vai dzintara krāsā. To raksturo augļainuma un mineralitātes aromāts. Tas izceļas ar garšas līdzsvaru starp saldenumu un skābenumu.

“Ratafia champenois” ilgstošā izturēšana koka mucās uzlabo spirta un misas saplūsmi. Produkts izdala daudzveidīgas aromāta nianses ar žāvētu augļu, riekstu (valriekstu, grauzdētu mandeļu), lakricas un kanēļa notīm.

Sīka informācija par ģeogrāfisko apgabalu vai izcelsmi, kas ir saiknei būtiska

Dabas faktori

Ģeogrāfiskais apgabals, kas atbilst ar cilmes vietas nosaukumu “Champagne” apzīmētā produkta ražošanas apgabalam, atrodas Francijas ziemeļaustrumos un aptver pašvaldības Aisne, Aube, Haute-Marne, Marne un Seine-et-Marne departamenta pašvaldību teritoriju.

Tā ainavu raksturo vīndārzi kalnu nogāzēs, kas balstās uz trim iespaidīgām ģeomorfoloģiskajām struktūrām – Côte d’Île-de-France, Côte de Champagne un Côte des Bar; tās veido pārsvarā no krīta cilmiezis un lielākoties ir vērstas uz austrumiem un dienvidiem.

Vīndārzi ir pakļauti divējādai klimatiskajai ietekmei:

— okeāniskais klimats, kas regulāri nodrošina lielu ūdens daudzumu un siltuma kontrastus bez zīmīgām sezonālajām atšķirībām,

— kontinentālais klimats, kas atnes dažkārt pat postošas salnas un vīnogu nobriešanai labvēlīgu saulainu laiku vasarās.

Cilvēkfaktori

“Ratafia champenois” sākotnēji tika ražots mājas apstākļos. Šo liķieri ražas novākšanas laikā pagatavo no svaigas vīnogu sulas. Spirta piejaukšana vīnogu misai ļauj to aromatizēt, saglabājot primārās vīnogu aromāta nianses. Kopš divdesmitā gadsimta vidus vairāki lielākie izplatītāji ir veikuši kvalitatīvus uzlabojumus, lai sasniegtu tādu līmeni, kāds produktam ir patlaban. Mūsdienās “Ratafia champenois” ražošanā piedalās gan vīnogu audzētāji, no vienas puses, gan kooperatīvi vai izplatītāji, no otras puses.

“Ratafia champenois” gatavo no vīnogu sulas, ko var izmantot tādu vīnu ražošanai, uz kuriem attiecas ACVN ‘Champagne’, un galvenokārt tās ir trīs Šampaņas vīnogu šķirnes – ‘Chardonnay B’, ‘Pinot Noir N’ un “Meunier N”. Sulas kvalitāti saglabā, novācot veselus ķekarus un tos mīksti izspaidot tā, lai nepārsniegtu noteikto ierobežojumu –2 666 litrus no 4 000 kg vīnogu. Sulu iegūst, izmantojot vīnspiedes, kas konstruētas tādu misu iegūšanai, kuras paredzētas vienīgi dzirkstošo vīnu gatavošanai. Šīs sulas sajaukšana ar spirtu, kas iegūts no vīnogām, kuras var izmantot ar kontrolēto cilmes vietas nosaukumu “Champagne” apzīmētā produkta ražošanai, ļauj saglabāt Šampaņas vīnogu šķirņu primārās aromāta nianses.

Saikne

“Ratafia champenois” pamatiezīmes nodrošina izejvielas, kuras iegūst no ACVN “Champagne” vīnogām, un vietējā tehnoloģiskā kompetence vīnogu apstrādē un liķiera ražošanā. ‘Ratafia champenois’ saiknes ar ģeogrāfisko apgabalu pamatā ir šādi faktori.

Šampaņā audzēto vīnogu īpašā kvalitāte

Šampaņas vīndārzu specifika ir saistīta ar to izvietojumu Francijas ziemeļdaļā. Ģeogrāfiskā apgabala augsnes un klimatiskie apstākļi ir ļāvuši attīstīt īpašu vīndārzu apsaimniekošanas veidu, kas jo sevišķi izpaužas, izvēloties trīs galvenās vīnogu šķirnes, proti, ‘Chardonnay B’, ‘Pinot Noir N’ un “Meunier N”. Minētās šķirnes, mijiedarbojoties ar citiem šā apgabala apstākļiem, nodrošina izejvielām dabisku skābumu, kas produktam piešķir “Ratafia champenois” eleganci, mineralitāti un izsmalcinātību.

Rūpīgā vīnogu apstrāde

Vietējā vīnogu vākšanas un presēšanas prakse ir orientēta uz dzirkstošā vīna ražošanu. Tādēļ saskaņā ar nosacījumiem, pēc kādiem ražo produktu ar cilmes vietas nosaukumu “Champagne”, ražu novāc veseliem ķekariem, kurus pārvadā caurumotās kastēs, lai nepieļautu nekādus bojājumus vai iekrāsošanos. Kaut arī liela daļa iegūto vīnogu pieder pie vīnogu šķirnēm ar melnu miziņu, Šampaņas vīnspiedes paņēmieni ļauj iegūt “baltās” misas, ko izmanto “Ratafia champenois” ražošanai. Krāsa, kas mainās no salmdzeltenas līdz dzintara toņiem, ir atkarīga no vīnogu šķirnes un liķiera izturēšanas apstākļiem. Turklāt novākšana veseliem ķekariem un saudzīgās [maigās] izspaidīšanas metode ļauj saglabāt augļainuma un mineralitātes aromāta nianses, kas raksturīgas “Ratafia champenois”.

Meistarība aromatizēšanas procesā

Ražojot “Ratafia champenois”, vīnogu izcelsmes spirtu sajauc ar vīnogu misu, lai to aromatizētu. Šo darbību veic uzreiz pēc izspaidīšanas, lai saglabātu misas svaigumu. Turklāt vīnogu izspaidu spirta īpatsvars tiek ierobežots, lai nenomāktu primāros augļainuma aromātus. Meistarība, ar kādu šīs darbības tiek paveiktas, nosaka galaprodukta kvalitāti.

Ražotāju un vīndaru tehnoloģiskā kompetence palīdz nodrošināt raudzēšanai izmantotā spirta un misas pareizu saplūsmi un to, ka “Ratafia champenois” pilnībā izmanto izejvielu radīto aromātisko daudzveidību un vajadzības gadījumā papildina to ar aromātiem, ko nodrošina izturēšana.

7. Pieteikuma iesniedzējs

Association des producteurs de boissons spiritueuses à indication géographique champenoises Villa Bissinger 15, rue Jeanson 51160 AŸ FRANCE

8. Īpaši marķēšanas noteikumi

Noformēšana

Lai saglabātu liķieru būtiskās īpašības, tos iepilda stikla pudelēs.

Iepakošanā neizmanto “dzirkstošā vīna” stikla pudeles, kā arī sēņveida aizbāžņus no korķa vai citiem materiāliem, kuri drīkst nonākt saskarē ar pārtikas produktiem, ko satur kopā aizdares stieple un – vajadzības gadījumā – arī plāksnīte.

Vispārīgie noteikumi

Ģeogrāfiskās izcelsmes norādes “Ratafia champenois” nosaukumu iekļauj katrā attiecīgajā marķējumā, izmantojot līdzīga lieluma, krāsas un fonta rakstzīmes.

Nevienu no apzīmējumiem, kas veido ģeogrāfiskās izcelsmes norādi “Ratafia champenois”, nedrīkst nodalīt atsevišķi, tiem vienmēr jāveido nedalīts veselums.

Vīnogu un misu izcelsmi nedrīkst nedz norādīt, nedz arī iekļaut marķējumā liķieru ar ģeogrāfiskās izcelsmes norādi “Ratafia champenois” etiķetēs.

Norādes par izturēšanu

Ģeogrāfiskās izcelsmes norādi “Ratafia champenois” drīkst papildināt ar norādēm par izturēšanas ilgumu, tikai ievērojot šādus nosacījumus:

— norāde Vieux (“Vecs”) attiecībā uz liķieriem, kas izturēti vismaz trīs gadus no brīža, kad iepildīti koka mucās,

— norāde Très vieux (“Ļoti vecs”) attiecībā uz liķieriem, kas izturēti vismaz astoņus gadus no brīža, kad iepildīti koka mucās.

Šīs norādes iekļauj liķieru marķējumā, izmantojot rakstzīmes, kuru lielums nedrīkst pārsniegt pusi no to rakstzīmju lieluma, ar kādām atveidots ģeogrāfiskās izcelsmes norādes nosaukums.

(1) OV L 130, 17.5.2019., 1. lpp.